**Beirniadaeth Cystadleuaeth 365**

**Rhyddiaith Blwyddyn 10 & 11 (D): Fy Mro**

**Beirniad: Tina Thomas**

**1af : Y Wyddeles (Ysgol Uwchradd Caerdydd)**

Siom oedd mai dim ond un dysgwr a fentrodd yn y gystadleuaeth hon er bod cyd-destun y gwaith yn ymdebygu i unrhyw ysgrifennu estynedig ar bapur TGAU. Mae cefnogi’r Urdd mor bwysig ond hefyd y cyfle i gynnig sefyllfaoedd dilys i bobl ifanc ysgrifennu i bwrpas ac i ymarfer eu sgiliau wrth gyflawni tasgau pwrpasol. Dyma oedd y cyfle a gollwyd gan gymaint eleni.

Serch hynny, rhaid canmol ymdrechion yr un a fentrodd ymafael â’r dasg, a hynny mewn ffordd unigryw. Efallai y baswn i’n disgwyl derbyn disgrifiad ardal benodol yma gan gynnwys rhinweddau’r lle, y cyfleusterau neu’r atyniadau ynghyd ag unrhyw broblemau neu dargedau i’r dyfodol. Nid dyma a gawsom. Yn hytrach na hyn, darllenon ni am dŷ a ddaeth yn gartref – tŷ mewn ardal braf sydd wedi bod yn dyst i newidiadau dros y blynyddoedd ond sydd bellach yn profi cynhesrwydd, hapusrwydd a gofal y perchnogion presennol. Mae’r tŷ wedi gwrthsefyll newidiadau, nid yn unig o ran y tymhorau a’r tywydd, ond o ran cymdeithas a’i phobl. Diolch felly am ddod â ffresni i’r ysgrifennu, am beidio â glynu at y disgwyliedig, am fentro tu allan i’r ffiniau arferol a gwneud i’r darllenydd feddwl a gwerthfawrogi’r gwaith.

Nid yw’r iaith yn ramadegol gywir bob tro ac mae yna gystrawennau chwithig ar brydiau ynghyd â cham dreiglo ond nid yw’n amharu ar lif y stori. Yn sicr, mae’n gwbl gyfathrebol ac yn cynnwys ymdrech i greu disgrifiadau manwl, i ddefnyddio amrywiaeth o iaith gyfoethog yn naturiol ond hefyd i fynnu sylw darllenydd gan wneud iddynt deimlo yn rhan o’r fro. Teimlais innau dros y tŷ gan brofi elfen o ryddhâd ar y diwedd wrth ddeall iddo droi’n gartref.

Yn sicr mae’r “*Wyddeles”* yn llawn haeddu dod i’r brig yn y gystadleuaeth hon gyda’r ysgrifennu aeddfed, diddorol a dymunaf yn dda iddi hi / iddo fe wrth barhau ar y daith ieithyddol. Diolch i’r ysgol hefyd am ei dylanwad amlwg ar awydd y person ifanc i feithrin ei sgiliau ysgrifennu, gan obeithio bydd mwy o ysgolion yn deall gwerth cystadlu yn y dyfodol.